Ministrul Sănătății, Vlad Voiculescu, a dezvăluit sâmbătă, la Antena 3, că a primit mai multe oferte pentru a intra în politică, dar nu a dorit să spună din partea căror partide, adăugând însă că nici el nu a luat o decizie.

”Am multă treabă la minister, nu neg că au fost oferte. Timpul care îmi rămâne după minister nu m-a făcut să iau o decizie în acest sens, dar am avut discuții private cu partide. (...) Mă simt onorat, o să mă mai gândesc”, a răspuns ministrul Sănătății, Vlad Voiculescu, sâmbătă, la emisiunea Q&A, de la Antena 3.

Întrebat dacă ar vrea să mai fie ministrul Sănătății după alegerile parlamentare, Voiculescu nu a negat acest lucru.

”Când încep să fac anumite lucruri (în Ministerul Sănătății - n.r.), vrei să le vezi finalizate. Aș vrea să mai fiu, dar nu în orice condiții”, a replicat Vlad Voiculescu.

De asemenea, întrebat dacă ar refuza o astfel de ofertă de la Dacian Cioloș, ministrul Vlad Voiculescu a spus: ”Pe Dacian Cioloș nu-l poți refuza în general”.